**Giovani Alex dos Santos Ramírez** eli **Giovani** (s. 11. toukokuuta 1989 Monterrey, Nuevo León, Meksiko) on meksikolainen jalkapalloilija, joka edustaa yhdysvaltalaista Los Angeles Galaxyä. Hänellä on myös Espanjan kansalaisuus. Hän on pelannut Meksikon maajoukkueessa 107 ottelua ja tehnyt niissä 19 maalia.

Ura
---

Giovani siirtyi Monterreyn junioreista Espanjaan katalonialaisseura Barcelonan riveihin vuonna 2002. Hän tuli ensimmäisen kerran jalkapalloilevan maailman tietoon edustaessaan Meksikoa vuonna 2005 Perussa pidetyissä alle 17-vuotiaiden MM-kilpailuissa. Meksiko voitti kultaa ja Giovani valittiin turnauksen toiseksi parhaaksi pelaajaksi. Turnauksen aikana Giovani pelasi hyökkääjän paikalla, mutta seurajoukkueessaan, varsinkin uran edetessä, hänen on sanottu tuleva sopeutumaan paremmin hyökkääväksi keskikenttäpelaajaksi.

Kaudella 2006–2007 Giovani pelasi Barcelonan B-joukkueessa Espanjan kolmanneksi korkeimmalla sarjatasolla Segunda División B:ssä. Kesällä 2007 hän osallistui alle 20-vuotiaiden MM-kilpailuihin, joiden kolmanneksi parhaaksi pelaajaksi hänet valittiin.

Giovani Barcelonan harjoituksissa.
Kaudeksi 2007–2008 Giovani nousi joukkuetoverinsa Bojanin kanssa Barcelonan edustusjoukkueeseen. Hän pelasi kauden aikana 28 Espanjan pääsarjan Primera Divisiónin ottelussa ja teki hattutempun kauden viimeisessä ottelussa Real Murciaa vastaan. Hän sai peliaikaa myös Espanjan cupissa ja Mestarien liigassa.

Kesällä 2008 Giovani siirtyi englantilaisen Tottenham Hotspurin riveihin. Dos Santoksen hankki Tottenhamiin, Tottenhamin silloinen manageri Juande Ramos. Hotspur maksoi Barcelonalle kuuden miljoonan euron siirtokorvauksen, ja riippuen Giovanin pelaamista otteluista summa voi lopulta nousta 11 miljoonaan euroon.

Ura Tottenhamissa alkoi hyvin, sillä dos Santos pääsi pelaamaan sekä Valioliigaa, Englannin liigacuppia, että UEFA cuppia. Nilkan vääntyminen lokakuussa kuitenkin katkaisi lupaavan alun. 14. joulukuuta 2008 Giovani kertoi Skysportille aloittaneensa kevyen harjoittelun nilkan kuntouttamisen jälkeen ja toivoi palaavansa joukkueen harjoituksiin jo täysipäiväisesti viikon kuluttua. Myös Tottenhamin manageri oli vahtunut Juande Ramosista Harry Redknappiin.

Tammikuun 2009 alussa meksikolainen jalkapallojoukkue Chivas Guadalajara oli useasti ottanut yhteyttä Tottenhamiin dos Santoksen mahdollisesta siirtymisestä Chivasiin. Dos Santosin tilannetta vielä tuolloin vaikeutti fakta, ettei hän ollut Redknappin pitkän ajan suunnitelmissa mukana.

13. maaliskuuta 2009 dos Santos liittyi loppukauden mittaiselle lainalle Englannin Mestaruussarjan Ipswich Towniin. Hän pääsi heti ensimmäisessä pelissä kentälle kun hän korvasi Readingia vastaan pelatussa ottelussa Jonathan Steadin 71:nnen minuutin kohdalla. Jo toisessa ottelussaan Giovani teki ensimmäisen maalinsa Ipswichissä. Kolmannessa ottelussaan dos Santos loukkaantui ja hänet otettiin vaihtoon 25:nnellä minuutilla. Vamma osoittautui nivusvammaksi ja johtui aikaisemmasta pelaamattomuudesta. 26. heinäkuuta 2009 dos Santos valittiin CONCACAF Gold Cupin arvokkaimmaksi pelaajaksi, kun Meksiko voitti CONCACAF Gold Cupin mestaruuden. Giovani teki turnauksessa kaksi maalia, joista toisen Yhdysvaltoja vastaan turnauksen finaalissa, joka päättyi Meksikon 5–0-voittoon. Dos Santosin joukkuekaveri Miguel Sabah voitti Gold Cupin kultaisen kengän.

Tammikuussa 2010 dos Santos liittyi Turkin superliigan Galatasaray SK:n vahvuuteen loppukauden mittaisella lainasopimuksella Tottenhamista. Galatasaraylla oli optio hankkia pysyvästi dos Santos joukkueeseen lainan aikana. Galatasarayn valmentajana toimi Frank Rijkaard, dos Santosin entinen valmentaja FC Barcelonasta.

Dos Santos valittiin Meksikon MM-kisamiehistöön vuoden 2010 MM-kisoihin. Meksiko eteni alkulohkosta jatkoon, mutta tie katkesi tappioon Argentiinalle neljännesvälierissä. Dos Santosin osalta kisat olivat onnistuneet, sillä hän sijoittui toiseksi kisojen nuori pelaaja -äänestyksessä, jonka voitti Thomas Müller.

Syksyllä vähälle peliajalle jäänyt Giovani lähti 31. tammikuuta 2011 lainalle Espanjan Primera Divisiónissa pelaavaan Racing Santanderiin. Dos Santos teki debyyttinsä Racingissa 5. helmikuuta 1–1-tasapelissä Real Zaragozaa vastaan. Ensimmäisen maalinsa hän teki Villarrealia vastaan 2–2 päättyneessä ottelussa 27. helmikuuta. Kevään aikana Dos Santos onnistui maalinteossa myös Real Sociedadia ja Espanyolia vastaan. Hérculesia vastaan Giovani osui kahdesti, kun Racing haki vierasvoiton 2–3.

Onnistuneen Racing-lainan jälkeen Giovani sai kutsun Meksikon joukkueeseen Gold Cupiin 2011. Meksiko voitti oman alkulohkonsa ja lohkon toisessa ottelussa Kuubaa vastaan Dos Santos teki kaksi maalia 5–0-voitossa. Meksiko eteni aina finaaliin asti, jossa se kohtasi USA:n. Meksiko käänsi toisen jakson aikana 2–0-tappioaseman 2–4-voitoksi. Giovani viimeisteli Meksikon neljännen maalin, joka palkittiin kisojen hienoimpana osumana.

Gold Cup -mestaruushuuman jälkeen Dos Santos palasi jälleen Englantiin ja Tottenhamiin. Peliaika jäi kuitenkin vähäiseksi myös kaudella 2011–2012 ja Dos Santos nähtiin kentällä vain seitsemässä Valioliiga-ottelussa.

Kesällä 2012 Dos Santos siirtyi Espanjaan pysyvällä siirrolla, kun hän teki neljän vuoden sopimuksen Mallorcan kanssa. Mallorcassa hän pelasi 29 liigaottelua, joissa hän teki 6 maalia ja syötti myös kuusi maalia, kun Mallorca putosi kauden päätteeksi Segunda Divisióniin. Hän teki debyyttinsä Mallorcan paidassa 22. lokakuuta 2012 pelatussa Primera Divisiónin 8. kierroksen ottelussa Sevillaa vastaan, jossa hän syötti Mallorcan molemmat maalit 2-3-tappiossa. Ensimmäisen maalinsa seuralle hän teki 18. tammikuuta 2013 2-3-tappiossa Espanyolille. Hän teki maalin kauden päätöskierroksella 1. kesäkuuta tehden Mallorcan 3-1-maalin 4-2-voitossa Real Valladolidista.

Kesällä 2013 hän siirtyi Segunda Divisióniin pudonneesta RCD Mallorcasta takaisin Espanjan pääsarjaan Villarrealin riveihin 4-vuotisella sopimuksella.

Perhe
-----

Giovanin brasilialainen isä Gerardo dos Santos, joka tunnetaan paremmin nimellä Zizinho, oli aikanaan myös jalkapalloilija. Hän pelasi muun muassa meksikolaisissa Américan ja Monterreyn joukkueissa 1980-luvun lopulla. Myöhemmin Gerardo perusti jalkapallokoulun lapsille Meksikoon. Kyseisessä koulussa myös Giovani aloitti jalkapalloilun. Tätä ennen isä oli mennyt naimisiin meksikolaisen Liliana Ramírezin kanssa. Pari sai Giovanin lisäksi kaksi lasta: hänen isoveljen Ederin sekä kuopuksen Jonathanin, joka on myös pelannut FC Barcelonan junioreissa.

Saavutukset
-----------

* Alle 17-vuotiaiden maailmanmestaruus: 2005
* CONCACAF Gold Cup: 2009

Lähteet
-------

1. ↑  Mamrud, Roberto: Mexico - Record International Players  12.7.2018. RSSSF. Viitattu 11.9.2018. (englanniksi)
2. 1 2  Giovani FC Barcelona. Viitattu 6.6.2008.
3. ↑  FIFA U-17 World Championship Peru 2005 FIFA. Viitattu 6.6.2008.
4. ↑  FIFA U-20 World Cup Canada 2007 (Arkistoitu – Internet Archive) FIFA. Viitattu 6.6.2008.
5. ↑  Ficha del jugador LFP. Viitattu 6.6.2008.
6. ↑  Giovani, traspasado al Tottenham Hotspur (Arkistoitu – Internet Archive) FC Barcelona. Viitattu 6.6.2008.
7. ↑  Giovani Dos Santos Tottenham Hotspur FC. Viitattu 6.6.2008.
8. ↑  Dos Santos avoids angle op Skysports.com. Viitattu 6.1.2009.
9. ↑  Giovani close to comeback Skysports.com. Viitattu 6.1.2009.
10. ↑  Chivas keen on Giovani Skysports.com. Viitattu 6.1.2009
11. ↑  Giovani makes Ipswich move  6.3.2009. skysports.com. Viitattu 15.3.2009. (englanniksi)
12. ↑  Match report 14 march 2009  14.3.2009. itfc.co.uk. Viitattu 15.3.2009. (englanniksi)
13. ↑  Ipswich vs. Burnley  17.3.2009. itfc.co.uk. Viitattu 22.3.2009. (englanniksi)
14. ↑  TRIO ADD TO INJURY WORRIES  22.3.2009. itfc.co.uk. Viitattu 15.3.2009. (englanniksi)
15. ↑  Dos Santos chosen as Gold Cup MVP  22.3.2009. goldcup.org.  Arkistoitu 12.1.2010. Viitattu 2.8.2009. (englanniksi)
16. ↑  Dos Santos Joins Galatasaray  27.1.2010. galatasaray.org. Viitattu 2.2.2010. (englanniksi)
17. ↑   Viitattu 8.7.2012
18. ↑   Viitattu 8.7.2012
19. 1 2 3 4  Primera División - 10/11 transfermarkt.co.uk (englanniksi) Viitattu 10.1.2014.
20. ↑   (Arkistoitu – Internet Archive) Viitattu 8.7.2012
21. ↑  Performance data for season 2011/12 transfermarkt.co.uk (englanniksi) Viitattu 10.1.2014.
22. ↑  Dos Santos makes Mallorca move skysports.com (englanniksi) (31.8.2012) Viitattu 10.1.2014.
23. ↑  Performance data for season 2012/13 transfermarkt.co.uk (englanniksi) Viitattu 10.1.2014.
24. ↑  La Ligassa huippujännittävä viimeinen kierros - Celta Vigo nousi kuiville yle.fi (suomeksi) (2.6.2013) Viitattu 10.1.2014.
25. 1 2  Primera División 2012/13 transfermarkt.co.uk (englanniksi) Viitattu 10.1.2014.
26. ↑  Match report RCD Mallorca - Real Valladolid CF tramsfermarkt.co.uk (englanniksi) (1.6.2013) Viitattu 10.1.2014.
27. ↑  Dos Santos signs for Villareal (Arkistoitu – Internet Archive) fifa.com (englanniksi) (9.7.2013) Viitattu 10.1.2014.

Aiheesta muualla
----------------

* Profiili Tottenhamin virallisilla sivuilla (englanniksi)
* Profiili Ipswichin virallisilla sivuilla (englanniksi)
* Profiili Galatasarayn virallisilla sivuilla (englanniksi)
* Profiili FootballDatabase-tietokannassa (englanniksi)

  

Meksikon jalkapallomaajoukkue – Kesäolympialaiset 2012
1 Corona |
2 Jiménez |
3 Salcido |
4 Mier |
5 Chávez |
6 Herrera |
7 Cortés |
8 Fabián |
9 Peralta |
10 dos Santos |
11 Aquino |
12 Jiménez |
13 Reyes |
14 Enríquez |
15 Vidrio |
16 Ponce |
17 Araujo |
18 Rodríguez |
Valmentaja Tena

Meksikon joukkue – Jalkapallon MM-kilpailut 2010
1 Pérez |
2 Rodríguez |
3 Salcido |
4 Márquez |
5 Osorio |
6 Torrado |
7 Barrera |
8 Castro |
9 Franco |
10 Blanco |
11 Vela |
12 Aguilar |
13 Ochoa |
14 Hernández |
15 Moreno |
16 Juárez |
17 Giovani |
18 Guardado |
19 Magallón |
20 Torres Nilo |
21 Bautista |
22 Medina |
23 Michel |
Valmentaja Aguirre

Meksikon joukkue – Jalkapallon MM-kilpailut 2014
1 Corona |
2 Rodríguez |
3 Salcido |
4 Márquez |
5 Reyes |
6 H. Herrera |
7 Layún |
8 Fabián |
9 Jiménez |
10 dos Santos |
11 Pulido |
12 Talavera |
13 Ochoa |
14 Hernández |
15 Moreno |
16 Ponce |
17 Brizuela |
18 Guardado |
19 Peralta |
20 Aquino |
21 Peña |
22 Aguilar |
23 Vázquez |
Valmentaja M. Herrera

Meksikon joukkue – Jalkapallon MM-kilpailut 2018
1 Jo. Corona |
2 Ayala |
3 Salcedo |
4 Márquez |
5 Gutiérrez |
6 J. dos Santos |
7 Layún |
8 Fabián |
9 Jiménez |
10 G. dos Santos |
11 Vela |
12 Talavera |
13 Ochoa |
14 Hernández |
15 Moreno |
16 Herrera |
17 Je. Corona |
18 Guardado |
19 Peralta |
20 Aquino |
21 Álvarez |
22 Lozano |
23 Gallardo |
Valmentaja Osorio